ተጨማሪ 61 ሰዎች በኮረና ቫይረስ ተያዙ
አዲስ አበባ፦ ባለፉት24 ሰዓታት በተደረገ የላቦራቶሪ ምርመራ ተጨማሪ 61 ሰዎች በቫይረሱ መያዛቸው ተገለፀ ።ከኮረና ቫይረስ ያገገሙ ሰዎች 151 መድረሳቸውንም የጤና ሚኒስቴር አስታወቀ።
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው 3ሺ 757 ሰዎች መካከል 61 ሰዎች ቫይረሱ ተገኝቶባቸዋል። 
ቫይረሱ የተገኘባቸው 43 ወንድ እና 18 ሴት ኢትዮጵያውያን ናቸው። ከ15 – 70 የእድሜ ክልል ውስጥ ይገኛሉ። 11 የውጭ ሀገር የጉዞ ታሪክ ያላቸው ፣5 በበሽታው ከተያዘ ሰው ጋር ንክኪ የነበራቸው ሲሆኑ፣45 የውጭ ሀገር የጉዞ ታሪክ የሌላቸው ፣ በበሽታው ከተያዘ ሰው ጋር ንክኪ ያልነበራቸው መሆኑን አመልክተዋል ።
ቫይረሱ ከተገኘባቸው 48 ከአዲስ አበባ ፣ 3 ከአፋር፣ 1 አማራ ፣ 7 ከሶማሌ ፣ 2 ከኦሮሚያ ክልል ለይቶ ማቆያ የነበሩ መሆኑንም ጠቁመዋል ።
ባለፉት 24 ሰዓት ውስጥ 23 ሰው ከበሽታው ማገገሙን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 151 መድረሱንም አመልክተዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 494 መሆኑን ጠቁመው ፣ ከእነዚህም ውስጥ 336 ሰዎች በለይቶ ህክምና ላይ መሆናቸውን አስታውቀዋል።እስካሁን ለ 76ሺ962 ሰዎች የላብራቶሪ ምርመራ መሰራቱንም ገልጸዋል። 
በቫይረሱ 5 ሰዎች ህይወት ማለፉ የሚታወስ ሲሆን፣ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።አዲስ ዘመን ግንቦት 16/2012በጋዜጣው ሪፖርተር